ધાંધલપુરથી આપા ગોદડ ખવડ પોતાના વીસ જેટલા ભાયાતો સાથે ઘોડે ચડ્યા. પેંગડે પગ દેતાં દેતાં આપાએ આંખ મૂકી: ‘આ જૂનાગઢના દીવાનનું આમંત્રણ આજ કાંક નવાજૂની કરશે ભા?’‘તમારો વહેમ છે ગોદડભાઇ! બાકી આ તો માનપાન અને મોભાની વાત ગણાય.’ સાથીદારો હસ્યા: ‘જૂનાગઢના દીવાન કલ્યાણ શેઠ આપણને મળવા બોલાવે એના જેવી બીજી રૂડી વાત કઇ?’ ‘તમને એના આમંત્રણથી હરખ થાય છે, આપા?’‘હા, થાય જ ને? આખા પાંચાળમાંથી કોઇને નહીં અને ધાંધલપુરના ગોદડ ખવડને મળવા બોલાવે, ઇ વાત નાખી દેવા જેવી નથી, આપા!’‘નાખી દેવાની હોય તો વાંધો નૈ પણ જૂનાગઢનો ઇ વાણીયો કરાફાત છે ભા! કોઠીમાં નાખીને સાણેથી ખેંચે એવો.’